KIRJALLINEN KYSYMYS E-3336/01

esittäjä(t): Reinhold Messner (Verts/ALE)ja Luigi Vinci (GUE/NGL) komissiolle

(3. joulukuuta 2001)

Aihe: Kolmas satelliittirakennus Malpensan lentokentällä ja ympäristövaikutusten arviointi

Milanon Malpensan lentokentälle on valmistumassa uusi rakennus, jota kutsutaan kolmanneksi satelliitiksi. Se on tarkoitettu lentokoneiden suojaksi sekä ihmisten koneeseen nousua ja koneesta tuloa ja tavaroiden lastausta ja purkamista varten. Kolmannen satelliittirakennuksen rakentamisesta säädettiin ministeriön asetuksella nro 903/87, ja sen pitäisi olla samanlainen kuin kaksi jo rakennettua, joten kolmannen rakennuksen perustukset on tehty samalla tavoin kuin edellistenkin.

Tähän uuteen hankkeeseen, jonka yleisten töiden ministeriö jo tuntuu hyväksyneen, sisältyy muutoksia vuonna 1987 hyväksyttyyn verrattuna (liikenneministeriön asetus nro 903/87, 13. helmikuuta 1987, Malpensan lentokentän yleinen suunnitelma). Kolmas rakennus poikkeaa huomattavasti kahdesta vanhemmasta, jotka rakennettiin vuosina 199798. Se on korkeampi ja tilavampi ja sen kautta voi kulkea enemmän matkustajia. Epävirallisten tietojen mukaan Malpensan kapasiteetti kasvaisi nykyisistä 2022 miljoonasta matkustajasta 40 miljoonaan (tai vielä enempään) matkustajaan vuodessa(1). Muutokset ovat johtaneet siihen, että suunnitellusta rakennuksesta onkin tullut kokonaan erilainen kuin piti. Jos kolmas rakennus tehdään nykyisten suunnitelmien mukaisesti, jo rakennetut perustukset on purettava, koska ne oli suunniteltu kestämään vuonna 1987 päätetty kuorma (kaksi kerrosta ja kolme tasoa) eikä uuden hankkeen viittä kerrosta ja kuutta tasoa.

Kolmannen rakennuksen osalta ei ole tehty minkäänlaista ympäristövaikutusten arviointia, vaikka muutokset ovat huomattavia.

Alueen kaupunginjohtajat ovat saaneet kysymyksiinsä hyvin yleisiä ja vältteleviä vastauksia SEA:lta ja liikenneministeriöltä.

Eikö komissio pidä tarpeellisena tämän ns. kolmannen satelliitin ympäristövaikutusten arviointia direktiivien 85/337/ETY(2) ja 97/11/EY(3) nojalla?

Eikö komissio katso, että ympäristöä koskevan tiedon saannin vapaudesta annettua direktiiviä 90/313/ETY(4) on rikottu?

(1) Lehdistökatsaus La Prealpina, 28.4.2001.

(2) EYVL L 175, 5.7.1985, s. 40.

(3) EYVL L 73, 14.3.1997, s. 5.

(4) EYVL L 158, 23.6.1990, s. 56.

Margot Wallströmin komission puolesta antama vastaus

(1. helmikuuta 2002)

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY ja sen muuttamisesta 3. maaliskuuta 1997 annetun neuvoston direktiivin 97/11/EY mukaisesti jäsenvaltioiden on varmistettava, että ennen luvan myöntämistä hankkeet, joilla muun muassa niiden luonteen, koon tai sijainnin vuoksi todennäköisesti on merkittäviä ympäristövaikutuksia, alistetaan lupamenettelylle ja niiden vaikutukset arvioidaan. Liitteissä luetellaan hanketyypit, joihin direktiiviä sovelletaan. Komission tehtävänä on varmistaa, että yhteisön lainsäädäntöä noudatetaan asianmukaisesti, ja sen vuoksi komission on tässä tapauksessa arvioitava, onko kyseinen jäsenvaltio noudattanut ympäristövaikutusten arviointia (YVA) koskevaa yhteisön lainsäädäntöä asianmukaisesti.

Kysymyksessä viitataan hankkeeseen, jonka tarkoituksena on rakentaa Malpensan lentokentälle uusi, kolmantena satelliittina tunnettu rakennus, joka palvelee lentokoneiden pysäköintijärjestelmiä, matkustajien koneisiin nousemista ja niistä poistumista sekä tavaran lastausta ja purkua. Kysyjän esittämien tietojen mukaan kyseinen hanke poikkeaa vuonna 1987 hyväksytystä Malpensan hankkeesta ja siihen voitaisiin siten soveltaa joko muuttamattoman direktiivin 85/337/ETY liitteessä II olevaa 12 kohtaa Liitteessä I mainittujen hankkeiden muutokset tai direktiivillä 97/11/EY muutetun direktiivin 85/337/ETY liitteessä II olevaa 13 kohtaa Kaikki muutokset tai laajennukset liitteessä I tai liitteessä II mainittuihin sellaisiin hankkeisiin, joille on jo myönnetty lupa, jotka on jo toteutettu tai joita parhaillaan toteutetaan, jos muutoksesta tai laajennuksesta voi olla merkittävää haittaa ympäristölle.

Muuttamattoman direktiivin 85/337/ETY mukaan liitteessä II luetelluista hankkeista on tehtävä ympäristövaikutusten arviointi, jos jäsenvaltio katsoo hankkeiden luonteen sitä edellyttävän. Jäsenvaltioiden katsotaan kuitenkin olevan velvollisia tekemään alustavan arvioinnin siitä, onko tallaisiin hankkeisiin sovellettava YVA-menettelyä. Muutetun direktiivin 85/337/ETY mukaan jäsenvaltioiden on liitteen II hankkeiden osalta määritettävä tapauskohtaisesti selvittämällä tai jäsenvaltioiden asettamien raja-arvojen tai valintaperusteiden avulla, arvioidaanko hanke 510 artiklan mukaisesti.

Jotta voidaan päättää, mitä yhteisön säädöstä tulee soveltaa, on tarpeen tarkistaa, milloin Milanon Malpensa-lentokentän kolmatta satelliittia koskeva lupahakemus (eri hakemus kuin vuonna 1987 hyväksyttyä Malpensa-hanketta koskeva hakemus) on jätetty toimivaltaisille viranomaisille. Hankkeisiin, joita koskevat lupahakemukset on jätetty toimivaltaisille viranomaisille ennen 14. maaliskuuta 1999, sovelletaan direktiivin 85/337/ETY (sellaisena kuin se on ennen siihen vuonna 1997 tehtyjä muutoksia) säännöksiä.

Komissio on jo tehnyt hankkeesta valituksen ja lähettänyt Italian viranomaisille kirjeen, jossa pyydetään lisätietoja asiasta. Komissio ryhtyy asianmukaisiin toimiin varmistaakseen, että yhteisön lainsäädäntöä noudatetaan.

Ympäristöä koskevan tiedon saannin vapaudesta 7. kesäkuuta 1990 annetun neuvoston direktiivin 90/313/ETY soveltamisen osalta kysyjän antamat tiedot eivät ole riittävän yksityiskohtaisia. Direktiivin 90/313/ETY soveltamiseen liittyvää valitusta koskevien tietojen puuttuminen estää toistaiseksi määrittämästä, onko direktiiviä vastaan rikottu. Komissio voi ryhtyä tutkimaan direktiivin 90/313/ETY soveltamiseen liittyvää kysymystä, jos kysyjä voi toimittaa asiaa koskevat yksityiskohtaiset tiedot.